**Приключи изпълнението на проект „Подкрепа за предучилищното възпитание и подготовка на деца в неравностойно положение на територията на община Дряново“**

През месец Декември 2018г успешно приключи изпълнението на проект по ОП „Наука и образование за интелигентен растеж“ - **„Подкрепа за предучилищното възпитание и подготовка на деца в неравностойно положение на територията на община Дряново“**

Проектът е съвместна инициатива на Община Дряново (бенифициент) и партньори – ДГ „Детелина“ и Сдружение „ Младежко дружество за спорт и туризъм „Здравец““.

В резултат на упоритата работа на екипите за управление и изпълнение на проекта, през 29 месечния период бяха реализирани следните дейности:

1. В ДГ „Детелина“ са сформирани 5 ателиета, в които са обхванати 200 деца, като 66 от тях са от етноси, различни от българския.
* **Ателие „Аз ще бъда ученик“ -** чрез модерни аудиовизуални средства се създаде подходяща образователна среда за 66 деца, от които 50 деца билингви, за провеждане на допълнително обучение по Български език. Чрез провеждането на 432 ситуации с децата, се допринесе за развиване на езиково-говорните им умения и свободното им общуване на български език. Децата включени в ателието показаха своите постижения в овладяването на българския език в открити моменти , в проведените тържества „Довиждане детска градина, здравей първи клас“ пред своите родители и в организиран „Празник на буквите“ пред своите връстници.
* **Ателие „Приказно вълшебство” -** отведе малките артисти на едно необикновено пътешествие в чудния свят на приказките. С помощта на художествената литература, с много весели игри, драматизации,куклени етюди, децата овладяват българския език и усъвършенстват речта си. Така те се докоснаха до една особена атмосфера, която създава, учи, възпитава и забавлява. Чрез проведените 630 занимания, ателието запозна 45 участниците в него с адаптирани приказки на различните етноси.
* **Ателие „Пей,танцувай с мен”** потопи децата в света на етнокултурното разнообразие с ритъм и танц. Формиран бе интерес към народното творчество и музикално танцовото изкуство на различните етноси, чрез вплитане в едно на ритми от традиционния български фолклор и песни и танци от различните етнически общности. Децата вземаха участие в Коледните тържества, Пролетни празници, Ден на детето, Фолклорен концерт „От Василица до Баба Марта“ и други. Разучиха богат песенен репертоар. Чрез проведените 630 занимания,78 деца се потопиха в българските национални традиции и обичаи.
* **Ателие „Сръчни ръчички”** отведе децата в едно истинско изобразително приключение, което стимулира тяхното въображение, творчество и естетическо мислене. Ателието организира постоянни изложби, които се допълват и променят периодично с нови творби. Чрез проведените 630 занимания, 54 деца от ателието развиваха своята креативност и художествени дарования.
* **Ателие „От Дряново към света…”** създаде у децата чувство за принадлежност и придобиване на знания за родния край, за България и други народи. Чрез проведените 630 занимания, 95 деца формираха гражданско съзнание, поведение и приобщаване към общочовешките и национални ценности в Дряново и нашата родина. Проведени бяха 4 екскурзии до гр. Ловеч, Плевен – Троян, Дряновски манастир, Велико Търново, Боженци, Етъра, където децата се докоснаха до обекти, строени от Колю Фичето, необикновената атмосфера на старите занаяти, натрупаха много впечатления, удовлетвореност и незабравими спомени.
1. Проведени са 600 часа занимания в „Училище за родители“, в което лекар и психолог работиха с родителите на децата по теми, предварително избрани от целевата група.
2. В рамките на „Дни на толерантността“:

- бяха проведени два хепънинга „Усмихнати заедно“, в които децата демонстрираха наученото в ателиетата, като се превърнаха в малки певци, танцьори, артисти, художници, и един, който бе истински празник за децата. С помощта на аниматор, децата пяха, танцуваха, истински се веселиха, посрещнаха Дядо Коледа и получиха големи, заслужени подаръци.

- проведени три срещи-дискусии на тема „Възпитание в дух на толерантност от ранна детска възраст”.

В резултат на реализиране дейностите на проекта бяха постигнати следните **резултати:**

1. Осигурени условия за успешно изпълнение на проекта
2. Осигурена визуализация и публичност по проекта, в съответствие с изискванията на Единния наръчник на бенефициента за прилагане правилата за информация и комуникация 2014-2020 г.
3. Обхванати 200 деца и техните семейства в реализиране дейностите на проекта.
4. Подобрена е образователната среда в детската градина и в подготвителните групи
5. Запознаване и запазване на културната идентичност на етническите малцинства и осъществяване на междукултурен диалог под формата на опознавателни мероприятия и различни визуални форми.
6. Подобрено общуване със семействата от етническите малцинства и ефективна интеграция на децата от тези семейства.
7. Преодолени негативни обществени нагласи, основани на етнически произход и културна идентичност чрез организирани "Дни на толерантността"
8. Осигурена благоприятна, добронамерена информационна среда за широка обществена подкрепа и информиране на целевите групи и заинтересованите страни чрез проведена начална пресконференция, информационни табели за визуализация и популяризиране на проекта, оперативната програма и ЕС, информационни брошури с информация за проекта, целите, дейностите и резултатите.
9. Успешно са интегрирани в образователната система 66 деца от етническите малцинства.
10. Постигнат е 87% нетен коефициент на записване в детската градина.
11. Подобрена е материалната база на детската градина, обогатена с ИКТ /компютри, интерактивна дъска, Аудио система, Принтери, Видеокамера, Фотоапарат/, носии, карнавални костюми, образователни дидактични материали.

**Проектът е финансиран по процедура BG05M2OP001-3.001 „ПОДКРЕПА ЗА ПРЕДУЧИЛИЩНОТО ВЪЗПИТАНИЕ И ПОДГОТОВКА НА ДЕЦА В НЕРАВНОСТОЙНО ПОЛОЖЕНИЕ“ от ОП „ НАУКА И ОБРАЗОВАНИЕ ЗА ИНТЕЛИГЕНТЕН РАСТЕЖ“ 2014-2020**